महिलाओं ने निकाली रैली, घेराव भी रायपुरा में पार्षद ने काम रुकवाया
प्रशासनिक रिपोर्टर | रायपुर
शराब दुकानों का विरोध तेज होता जा रहा है। नई दुकान खोलने के विरोध में बुधवार को महिलाओं ने जमकर हंगामा किया। कहीं रैली निकाली गई तो कहीं सड़क का घेराव किया गया। शहर से ज्यादा अभी आउटर में शराब दुकान खोलने का विरोध किया जा रहा है। इधर दूसरी ओर लोगों के तगड़े विरोध के बावजूद राज्य सरकार ने शराब दुकान खुलवाने का जिम्मा कलेक्टर और एसपी को दे दिया है। यही वजह है कि दुकान खुलवाने के लिए प्रशासन के सभी डिप्टी कलेक्टरों और सीएसपी को फील्ड में उतार दिया गया है। प्रशासन और पुलिस के अफसर जहां-जहां शराब दुकान खुलनी है वहां जाकर मौके का निरीक्षण करने के साथ ही ठेकेदार को सुरक्षा उपलब्ध करवा रहे हैं।
माना में शराब दुकान का एक बार फिर विरोध शुरू हो गया है। पिछले साल यहां एक महीने तक महिलाओं ने शराब दुकान के सामने धरना देकर दुकान की जगह बदलवाई थी। इस बार पुरानी दुकान बंद होने के बाद एक बार फिर नई दुकान बस्ती के बीच में खोलने पर विरोध किया जा रहा है। बस्ती की दर्जनों महिलाओं ने दुकान के विरोध में पहले सड़क जाम किया और फिर धरना देकर बैठ गईं। जोरा, लाभांडी और भवानी नगर की महिलाओं ने विरोध रैली निकालकर शराब दुकान का विरोध किया। दर्जनों महिलाएं हाथों में लाठी लेकर सड़क पर उतर आई। उन्होंने दो टूक कहा कि वे जोरा और लाभांडी में शराब दुकान नहीं खुलने देंगी।
पार्षद ने काम रुकवाया
रायपुरा में नई शराब .दुकान बनाने का काम वहां के पार्षद दीनबंधु सिंह ठाकुर ने रुकवाया दिया है। पुलिस से मिली जानकारी के अनुसार शराब दुकान बनाने के लिए ठेकेदार ने बुधवार को काम शुरू किया था, लेकिन वार्ड के लोगों के साथ पहुंचे पार्षद ने काम रुकवा दिया। ठेकेदार ने दुकान बनाने के लिए पार्षद को निगम का वर्कआर्डर भी दिखाया, लेकिन उन्होंने इसे मानने से इंकार कर दिया।
शराब दुकानों के लिए बांटेंगे आमंत्रण पत्र
शराब बेचने के फैसले के खिलाफ कांग्रेस शराब दुकानों के लिए शहर में आमंत्रण पत्र भी बांटेगी। कांग्रेस प्रदेश सचिव एजाज ढेबर ने बताया कि शराब की बिक्री का सरकारीकरण का विरोध करने के खिलाफ लोगों को शासन की ओर से प्रतीकात्मक आमंत्रण पत्र बांटा जाएगा। एक ओर जनता और कांग्रेस शराबबंदी की मांग कर रही है, दूसरी ओर सरकार खुद शराब बेचना चाहती है। यह निंदनीय है।
शराब के खिलाफ कांग्रेस का 4 से आठ तक बड़ा आंदोलन
शराब बेचने के फैसले के खिलाफ और प्रदेश में पूर्ण शराब बंदी की मांग को लेकर कांग्रेस 4 मार्च से बड़ा आंदोलन शुरू करेगी। प्रदेश कांग्रेस अध्यक्ष भूपेश बघेल ने बताया कि आंदोलन चरणबद्ध होगा। आंदोलन में आदिवासी संस्कृति के संरक्षण व पूजा-पाठ में तर्पण हेतु शराब नीति में मिली सुविधा व छूट को छोड़कर सभी जिलों में ब्लाक स्तर पर आंदोलन, प्रदर्शन किया जाएगा। 4 मार्च को सभी जिला, शहर, नगर, ब्लाक मुख्यालयों में धरना प्रदर्शन किया जायेगा। 5, 6 और 7 मार्च 2017 को प्रदेश युवा कांग्रेस, सेवादल एवं भारतीय राष्ट्रीय छात्र संगठन प्रदेश के सभी जिला मुख्यालयों में मशाल जुलूस निकाली जायेगी।
8 मार्च को प्रदेश महिला कांग्रेस द्वारा राजधानी रायपुर में प्रदेश स्तरीय विशाल जंगी प्रदर्शन एवं मुख्यमंत्री निवास का घेराव किया जायेगा।
अफसर फील्ड पर उतरे
सरकारी दुकानों में शराब बेचने के लिए नई दुकान खुलवाने अब अफसरों को जिम्मेदारी दी गई है। प्रशासन के सभी डिप्टी कलेक्टर और सीएसपी फील्ड में उतर गए हैं। इन अफसरों को जिम्मेदारी दी गई है कि वे हर दिन संबंधित क्षेत्रों में जहां शराब दुकानें खुलनी है वहां जाकर स्थिति का मुआयना करें और दुकान बनाने में कोई परेशानी आ रही है तो उसे दूर करें। शराब दुकान खुलवाने के लिए अभी तक डिप्टी कलेक्टरों और सीएसपी की आधा दर्जन बैठकें हो चुकी हैं। पिछले हफ्ते पुरानी बस्ती, खमतराई, उरला, तेलीबांधा, आजाद चौक थाने में अफसरों की बैठक हो चुकी है। इसमें अफसरों ने थाना प्रभारियों से दो टूक कहा है कि वे अपने-अपने क्षेत्रों में दुकानें बनवाने के लिए खुद खड़े रहें या संबंधित लोगों की ड्यूटी लगाएं। दुकान बनाने वाले ठेकेदारों को किसी भी तरह की कोई परेशानी नहीं होनी चाहिए।
शराब दुकान के विरोध में जोरा और लाभांडी में महिलाओं ने निकाली रैली।
awa_Deva awa_Deva hin_Deva hin_Deva kas_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva hin_Deva